जागरण संवाददाता, फरीदाबाद : प्रदेश कांग्रेस के अध्यक्ष डॉ.अशोक तंवर की साइकिल यात्रा का पांचवां चरण बुधवार से फरीदाबाद से शुरू हुआ। सूरजकुंड से शुरू होकर उनकी साइकिल यात्रा अनंगपुर, अनखीर, सैनिक कालोनी, बडखल गांव, एसजीएम नगर, मुल्ला चौक, एन.एच.-5, एन.एच.-1,2,3,4,5, नीलम, बीके, दशहरा मैदान, हार्डवेयर, डबुआ कालोनी, प्याली चौक, सारन, सेक्टर-55, राजीव कालोनी होते सेक्टर-62 साहूपुरा पहुंची। साइकिल यात्रा में बड़ी संख्या में उनके समर्थक भी साइकिलों पर सवार थे, जिनमें प्रदेश सचिव सुमित गौड़, प्रदेश महासचिव बलजीत कौशिक, प्रदेश प्रवक्ता विकास चौधरी, कांग्रेस नेता यशपाल नागर, सत्यवीर डागर, परमजीत गुलाटी, ज्ञान चंद आहूजा, ¨रकू चंदीला, राकेश भड़ाना, मोहम्मद बिलाल, अनीशपाल आदि प्रमुख थे, पर बहुत से समर्थक और बाहर जिलों से आए नेता गाड़ियों में पहुंचे थे। सैकड़ों गाड़ियां सूरजकुंड जैसी अति व्यस्त सड़क पर दोनों ओर इधर-उधर खड़ी रही। इससे लंबा जाम लग गया। हालत यह रही कि एक एंबुलेंस को तो गलत दिशा से निकालना पड़ा। इसके अलावा दोपहर के समय कई स्कूलों की छुट्टी होने पर स्कूली बसें भी फंस गई और बच्चे गर्मी से बेहाल नजर आए। दोपहर को जब काफिला दशहरा मैदान एनआइटी में भोजन के लिए पहुंचा, जहां प्रदेश कांग्रेस उपाध्यक्ष डॉ.राधा नरूला ने मालवीय वाटिका में भोजन का प्रबंध किया था, तब दो ढाई घंटे तक कांग्रेस कार्यकर्ताओं की गाड़ियां वहां रुकने पर शहर की सड़कों पर अन्य वाहन चालकों को कुछ राहत मिली। वैसे इस दौरान यातायात पुलिस भी सक्रिय थी, पर वाहनों के लंबे काफिले के आगे उनके प्रयास ज्यादा कारगर साबित नहीं हो पाए। इस बारे में कांग्रेस के प्रदेश प्रवक्ता विकास चौधरी ने कहा कि कार्यकर्ताओं में जोश है और काफिला लंबा रहा, इसलिए थोड़े समय तक ऐसी स्थिति बन जाती है।